CELEX: 32016D0715(01)
Language: et
Date: 2016-06-17 00:00:00
Title: Komisjoni otsus, 17. juuni 2016, millega luuakse kõrgetasemeline infosüsteemide ja koostalitlusvõime eksperdirühm

15.7.2016   
            
            
               ET
            
            
               Euroopa Liidu Teataja
            
            
               C 257/3
            
         KOMISJONI OTSUS,
   17. juuni 2016,
   millega luuakse kõrgetasemeline infosüsteemide ja koostalitlusvõime eksperdirühm
   (2016/C 257/03)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Selleks et täiustada liidu piirikontrolli- ja julgeolekuteabe andmehaldusarhitektuuri struktuuri ning likvideerida praegused liidu tasandi infosüsteemide ja teadmiste alased vajakajäämised ning kooskõlas komisjoni teatisega Euroopa Parlamendile ja nõukogule „Tugevamad ja arukamad infosüsteemid piiride ja julgeoleku jaoks” (1) on komisjonil vaja kasutada nõuandvasse organisse kuuluvate kõrgetasemeliste ekspertide teadmisi.
            
         
               (2)
            
            
               Seepärast tuleb moodustada töörühm infosüsteemide ja koostalitlusvõime valdkonna kõrgetasemelistest ekspertidest ning määrata kindlaks selle ülesanded ja struktuur.
            
         
               (3)
            
            
               Töörühm peaks aitama välja töötada ühisstrateegia, millega muuta liidu andmete haldamine kooskõlas isikuandmete kaitse nõuetega tulemuslikumaks ja tõhusamaks, et kaitsta paremini liidu välispiire ja parandada sisejulgeolekut. Rühm peaks piirihalduse ja õiguskaitse küsimusi vaatlema võimalikult laias ja terviklikus kontekstis, võttes arvesse nendega seonduvaid tolliasutuste ülesanded, kohustusi ja süsteeme.
            
         
               (4)
            
            
               Töörühma peaksid kuuluma liikmesriikide pädevad ametiasutused, Euroopa Liitu mittekuuluvate Schengeni alaga assotsieerunud riikide pädevad ametiasutused, Euroopa amet vabadusel, turvalisusel ja õigusel rajaneva ala suuremahuliste IT-süsteemide operatiivjuhtimiseks (eu-LISA), Euroopa Liidu Liikmesriikide Välispiiril Tehtava Operatiivkoostöö Juhtimise Euroopa Agentuur (Frontex), Euroopa Liidu Põhiõiguste Amet (FRA), Euroopa Varjupaigaküsimuste Tugiamet (EASO), Euroopa Politseiamet (Europol) ja terrorismivastase võitluse koordinaator.
            
         
               (5)
            
            
               Rühma liikmete jaoks tuleks kehtestada teabe avaldamise eeskirjad.
            
         
               (6)
            
            
               Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (2).
            
         
               (7)
            
            
               Käesolevat otsust tuleks kohaldada kuni 31. detsembrini 2017. Komisjon kaalub sobival ajal, kas seda ajavahemikku tuleks pikendada,
            
         ON TEINUD JÄRGMISE OTSUSE:
   Artikkel 1
   Reguleerimisese
   Käesolevaga luuakse kõrgetasemeline infosüsteemide ja koostalitlusvõime eksperdirühm (edaspidi „rühm”).
   Artikkel 2
   Ülesanded
   Rühma ülesanded on järgmised:
   
               a)
            
            
               nõustada ja abistada komisjoni piirihalduse ja julgeoleku info- ja andmehaldussüsteemide koostalitlusvõime tagamisel ja omavahelisel ühendamisel;
            
         
               b)
            
            
               töötada välja liidu piirihalduse ja julgeoleku infosüsteemide koostalitlusvõime ja omavahelise ühendamise ning andmete haldamise tulemuslikkuse ja tõhususe parandamise üldine strateegiline visioon, sealhulgas teha komisjonile ettepanekuid konkreetsete lühikese, keskmise ja pika perspektiiviga järelmeetmete kohta, mis võimaldaksid tõhustada teabevahetust ning parandada liidu välispiiride kaitset ja sisejulgeolekut;
            
         
               c)
            
            
               seada sisse koostöö- ja koordinatsioonimehhanismid komisjoni ja liikmesriikide vahel küsimustes, mis käsitlevad liidu õigusaktide rakendamist seoses liidu piirihalduse ja julgeoleku infosüsteemide ja andmehaldussüsteemide koostalitlusvõime ja omavahelise ühendamisega.
            
         Artikkel 3
   Liikmed
   1.   Rühma kuuluvad liikmesriikide pädevad ametiasutused, Euroopa Liitu mittekuuluvate Schengeni alaga assotsieerunud riikide pädevad ametiasutused, Euroopa amet vabadusel, turvalisusel ja õigusel rajaneva ala suuremahuliste IT-süsteemide operatiivjuhtimiseks (eu-LISA), Euroopa Liidu Liikmesriikide Välispiiril Tehtava Operatiivkoostöö Juhtimise Euroopa Agentuur (Frontex), Euroopa Liidu Põhiõiguste Amet (FRA), Euroopa Varjupaigaküsimuste Tugiamet (EASO), Euroopa Politseiamet (Europol) ja terrorismivastase võitluse koordinaator.
   2.   Rühma liikmed nimetavad oma kõrgetasemelised esindajad. Iga kõrgetasemelist esindajat võib saata üks teabevahetuse valdkonna ekspert, et tagada kõrgetasemelised tehnilised eriteadmised.
   Artikkel 4
   Esimees
   Rühma juhatab komisjoni rände ja siseasjade peadirektoraadi peadirektor.
   Artikkel 5
   Toimimine
   1.   Rühm tegutseb rühma esimehe ülesandel kooskõlas komisjoni eksperdirühmade horisontaalsete eeskirjadega (edaspidi „horisontaalsed eeskirjad”) (3).
   2.   Rühma koosolekud peetakse reeglina Brüsselis.
   3.   Rühmale osutab sekretariaaditeenused komisjoni rände ja siseasjade peadirektoraat. Teiste komisjoni direktoraatide ametnikud, kes tunnevad rühma tegevuse vastu huvi, võivad osaleda rühma ja selle allrühmade koosolekutel.
   4.   Rände ja siseasjade peadirektoraadiga kooskõlastatult võib rühm liikmete lihthäälteenamusega otsustada, et rühma arutelud on avalikud.
   5.   Protokollis kajastatakse sisuliselt ja täielikult päevakorra iga punkti arutlusi ja rühma esitatud arvamusi. Protokolli koostab sekretariaat esimehe volituste alusel.
   6.   Rühm võtab oma arvamused, soovitused ja aruanded vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud liikmetel on õigus nõuda, et nimetatud arvamustele, soovitustele ja aruannetele lisataks dokument nende seisukoha kokkuvõttega.
   Artikkel 6
   Allrühmad
   1.   Rände ja siseasjade peadirektoraat võib luua allrühmi, kes tegelevad konkreetsete küsimustega komisjoniga kooskõlastatud volituste piires. Allrühmad tegutsevad kooskõlas horisontaalsete eeskirjadega ja annavad aru rühmale. Allrühmad saadetakse pärast ülesannete täitmist laiali.
   2.   Rühma liikmed nimetavad allrühmadesse oma esindajad.
   Artikkel 7
   Kutsutud eksperdid
   Rühma esimees võib kutsuda rühma töös ajutiselt osalema väliseksperte, kes on pädevad rühma või allrühma konkreetses päevakorraküsimuses.
   Artikkel 8
   Vaatlejad
   1.   Esimehe otsese kutsega ja kooskõlas horisontaalsete eeskirjadega võidakse üksikisikutele, organisatsioonidele ja avalik-õiguslikele asutustele anda vaatleja staatus.
   2.   Vaatleja staatuses organisatsioonid ja avalik-õiguslikud asutused nimetavad oma esindajad.
   3.   Esimees võib anda vaatlejatele ja nende esindajatele loa osaleda rühma arutlustel ja pakkuda eksperditeadmisi. Ent neil ei ole hääleõigust ning nad ei osale rühma soovituste ja nõuannete koostamisel.
   Artikkel 9
   Kodukord
   Rände ja siseasjade peadirektoraadi ettepanekul ja temaga kokkuleppel võtab rühm lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega vastu oma töökorra.
   Artikkel 10
   Ametisaladus ja salastatud teabe käitlemine
   Rühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni otsustes (EL, Euratom) 2015/443 (4) ja (EL, Euratom) 2015/444 (5) sätestatud komisjoni julgeolekunorme seoses liidu salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
   Artikkel 11
   Läbipaistvus
   1.   Rühmad ja selle allrühmad kantakse komisjoni eksperdirühmade ja teiste samalaadsete üksuste registrisse (edaspidi „eksperdirühmade register”).
   2.   Liikmete ja vaatlejate nimed ning asjaomaste liikmesriikide ametiasutuste nimed avaldatakse eksperdirühmade registris.
   3.   Kõik asjaomased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registri kaudu või esitades registris lingi asjakohasele veebisaidile, kus nimetatud teave asub. Asjakohased veebisaidid ei tohi nõuda kasutajaks registreerimist ega seada muid piiranguid. Päevakord ja muud asjakohased taustateavet andvad dokumendid avaldatakse aegsasti enne koosolekut ning protokoll kohe pärast koosolekut. Avaldamisel tehakse erandeid ainult juhul, kui leitakse, et dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 (6) artiklis 4 kindlaksmääratud avaliku või erahuvi kaitset.
   Artikkel 12
   Koosolekutega seotud kulud
   1.   Rühma ja selle allrühmade tegevuses osalejatele ei maksta nende teenuste eest tasu.
   2.   Komisjon hüvitab reisi- ja elamiskulud seoses rühma või allrühma tegevuses osalemisega. Kulud hüvitatakse vastavalt komisjoni kohaldatavatele eeskirjadele nende summade piires, mis on komisjoni osakondadele iga-aastase vahendite eraldamise korra kohaselt selleks otstarbeks eraldatud.
   Artikkel 13
   Kohaldamine
   Käesolevat otsust kohaldatakse kuni 31. detsembrini 2017.
   
      Brüssel, 17. juuni 2016
      
         
            Komisjoni nimel
         
         
            komisjoni liige
         
         Dimitris AVRAMOPOULOS
      
   
   
      (1)  Komisjoni 6. aprilli 2016. aasta teatis piirivalve ja julgeoleku tugevamate ja arukamate infosüsteemide kohta – COM(2016) 205.
   
      (2)  Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8. 12.1.2001, lk 1).
   
      (3)  C(2016) 3301.
   
      (4)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
   
      (5)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
   
      (6)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).